ΑΠΟΦΑΣΗ ΤΗΣ ΕΠΙΤΡΟΠΗΣ της 6ης Ιουλίου 1981 περί διαπιστώσεως ότι η εισαγωγή των συσκευών με την ονομασία «Medical systems-neuro Phore BH-2, mini frame PPS-2» δύναται να πραγματοποιηθεί ατελώς ως προς τους δασμούς του Κοινού Δασμολογίου - (81/555/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 1798/75 του Συμβουλίου της 10ης Ιουλίου 1975 περί της ατελούς, ως προς τους δασμούς του Κοινού Δασμολογίου, εισαγωγής αντικειμένων εκπαιδευτικού, επιστημονικού ή μορφωτικού χαρακτήρα(1), όπως τροποποιήθηκε από τον κανονισμό (ΕΟΚ) αριθ. 1027/79 (2),

(1) ΕΕ αριθ. L 184 της 15.7.1975, σ. 1.

(2) ΕΕ αριθ. L 134 της 31.5.1979, σ. 1.

τον κανονισμό (ΕΟΚ) αριθ. 2784/79 της Επιτροπής της 12ης Δεκεμβρίου 1979 περί καθορισμού των διατάξεων εφαρμογής του κανονισμού (ΕΟΚ) αριθ. 1798/75(3), και ιδίως το άρθρο 7,

(3) ΕΕ αριθ.L 318 της 13.12.1979, σ. 32,

ότι η κυβέρνηση του Ηνωμένου Βασιλείου, με επιστολή της της 19ης Δεκεμβρίου 1980, ζήτησε από την Επιτροπή να κινήσει τη διαδικασία που προβλέπεται στο άρθρο 7 του κανονισμού (ΕΟΚ) αριθ. 2784/79, για να καθορισθεί αν οι συσκευές με την ονομασία «Medical systems-neuro Phore BH-2, mini frame PPS-2», οι οποίες προορίζονται να χρησιμοποιηθούν στο πεδίο της έρευνας των αποτελεσμάτων των αναισθητικών παραγόντων επί της ευαισθησίας των αισθητηρίων νευρώνων στους υποτιθέμενους χημικούς διαβιβαστές και επί της φύσεως και της δράσεως ενδεχομένων χημικών διαβιβαστών για μια έμμεση συνολική διαβίβαση στον εγκέφαλο, πρέπει να θεωρηθεί ή όχι ως επιστημονική και, σε περίπτωση καταφατικής απαντήσεως, αν συσκευές με ισοδύναμη επιστημονική αξία κατασκευάζονται προς το παρόν στην Κοινότητα·

ότι σύμφωνα με τις διατάξεις του άρθρου 7 παράγραφος 5 του κανονισμού (ΕΟΚ) αριθ. 2784/79, ομάδα εμπειρογνωμόνων αποτελούμενη από εκπροσώπους όλων των κρατών μελών συνήλθε στις 28 Απριλίου 1981 στο πλαίσιο της Επιτροπής Δασμολογικών Ατελειών προς το σκοπό της εξετάσεως της προκειμένης περιπτώσεως·

ότι από την εξέταση αυτή συνάγεται ότι οι εν λόγω συσκευές είναι νευροφόρα συστήματα· ότι τα αντικειμενικά τεχνικά χαρακτηριστικά τους όπως οι μέθοδοι ενέσεως, καθώς και η χρήση που γίνεται των εν λόγω susjeu~m, τις καθιστούν συσκευές ειδικώς κατάλληλες για την επιστημονική έρευνα· ότι εξάλλου οι συσκευές του είδους αυτού χρησιμοποιούνται κυρίως για την άσκηση επιστημονικών δραστηριοτήτων· ότι επομένως πρέπει να θεωρηθούν ως επιστημονικές συσκευές·

ότι βάσει των πληροφοριών που έχουν συγκεντρωθεί από τα κράτη μέλη, συσκευές ισοδύναμης επιστημονικής αξίας με τις εν λόγω συσκευές κατάλληλες να χρησιμοποιηθούν για τις ίδιες χρήσεις, δεν κατασκευάζονται προς το παρόν στην Κοινότητα· ότι συνεπώς η εν λόγω συσκευή δικαίως δύναται να εισάγεται ατελώς,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η εισαγωγή των συσκευών με την ονομασία «Medical systems-neuro Phore BH-2, mini frame PPS-2», που αποτελούν το αντικείμενο της αιτήσεως της 19ης Δεκεμβρίου 1980 της κυβερνήσεως του Ηνωμένου Βασιλείου, δύναται να πραγματοποιηθεί ατελώς ως προς τους δασμούς του Κοινού Δασμολογίου.

Άρθρο 2

Η παρούσα απόφαση απευθύνεται στα κράτη μέλη.

Έγινε στις Βρυξέλλες, στις 6 Ιουλίου 1981.

Για την Επιτροπή

Karl-Heinz NARJES

Μέλος της Επιτροπής